Poročilo o aktivnosti alpinističnega odseka Rašica za leto 2003
Alpinistična aktivnost.

Sezona se je začela z dobrimi lednimi in pa tudi snežnimi razmerami, zato smo preko zime opravili kar lepo število zimskih vzponov. Izpostaviti velja ponovitev Lambade 90st ki sta jo opravila pripravnika Marko Bekeš in Jure Cencelj, Matevž Kramer pa je preplezal smer Led s severa v jugovzhodni steni Stenarja. Bekeš in Kramer pa sta ponovila še povezavo teranove in trojke v Dolgem Hrbtu. Opravljenih je bilo tudi veliko ponovitev lažjih snežnih in lednih smeri. Poletna sezona se je kot ponavadi začela z vzponi v daljših športnoplezalnih smereh v Paklenici, Arcu, Les Calanques, Presles in tudi drugje. Izpostaviti velja ponovitev Črne burje v Ospu XI, in Bubamare v Aniča kuku 7c/c+ ki ju je opravil Valič. Samo poletje pa je letos zaznamovalo izjemno lepo in toplo vreme v naših krajih, kar smo vsekakor izkoristili na kar kaže tudi število skupno opravljenih vzonov v letu 2003 ki je preseglo številko 1500. Prav tako je poleg kvalitetnih vzponov v domačih gorah nemalo članov odšlo v tujino in tam preizkušalo svoje kvalitete. Miha Valič je svoje dvomesečno bivanje v Ameriki dodobra izkoristil in  v dolini Yosemiti s soplezalcem opravil prvo slovensko prosto ponovitev smeri Freerider 7c/c+ v znameniti steni El capitana, kar je pomenilo tudi prvo prosto preplezano smer Slovencev v tej steni. Poleg tega vzpona je preplezal tudi precej drugih klasičnih smeri v dolini tja do težavnosti 7b. Prav tako uspešen je bil Matevž Kramer, ki je v Peruju v steni Yerupaje s soplezalcema preplezal prvenstveno smer Brezpogojna norost , 1900m; VI,WI6,5c;. Na Norveško se je odpravilo 12 naših članov, ki so plezali v stenah dolgih tja do 1100m smeri težke do VII+ po UIAA lestvici. Spremljalo jih je krasno vreme, poleg norveške celine pa so obiskali tudi Izjemno lepe otoke Lofote. Raziskovalna ekipa pa se je odpravila v Črno goro in tam preplezala kopico lepih in zahtevnih smeri in ugotovila, da so tudi tamkajšnje gore lepe in alpinistično zanimive. V domačih gorah je bilo opravljenih kar nekaj ponovitev težjih in daljših klasičnih smeri, prav tako pa tudi modernejših športnih smeri z alpskim karakterjem npr. Metropolis v Triglavu 400m VIII. Kar nekaj vzponov smo opravili tudi na vsakoletnem alpinističnem taboru ki bil letos v skupini Sella v Dolomitih. Izpostaviti velja vzpon ženske naveze Mramor Minca in Britovšek Vesna preko južne stene Marmolade. Preplezali sta smer Don kihot VI+, A0 800m. V isti steni sta Blaž Grapar in Tadej Debevec preplezalo klasiko stene Vinatzer- Messner VI+, 800m.  V športnem plezanju je Jure Golob navduševal s svojimi tekmovalnimi dosežki med drugim je postal letošnji dražavni prvak v balvanskem plezanju prav tako pa se je uspešno udeleževal tekem za svetovni balvanski pokal. Ob svojem obisku na Tajskem pa je opravil dva vzpona v smereh težkih 8a+ na pogled kar je res vrhunski dosežek. Miha Valič pa je ponovno posegel po težavnosti 8b, ko je preplezal smer Mrtvaški ples v Mišji peči. Kot vsako leto je tudi letos svoje športnoplezalnim dosežkom dodal Boris Kurnik, ki je med drugim preplezal smer Perun7c+ v Paklenici.
Alpinistična Šola

V sezoni 2002/20023 sta Alpinistično šolo vodili Mateja Pate in Minca Mramor. Izvedenih je bilo 22 predavanj,9 skupnih tur in praktične vaje na Turncu pod Šmarno Goro. Šolo je obiskovalo 30 tečajnikov in 17, ki izpolnjujejo pogoje, bo sprejetih med mlajše pripravnike. Osmim tečajnikom se njihov status podaljša še za eno leto, kot to dovoljuje naš pravilnik. Vsi tečajniki so morali opraviti tako teoretične kot tudi praktične izpite. Jeseni 2002 se je začela že nova Alpinistična šola katere vodja je Blaž Grapar. Že v prvem mesecu se je kvota tridesetih tečajnikov zapolnila, njihova zagnanost pa je velika tako da se že veselimo dela z njimi.

Izobraževanje
V tem letu je odsek bogatejši za dva alpinista in sicer sta izpite uspešno opravila Matic Standeker in Andrej Vrbec.. Miha Valič in Gregor Sluga nadaljujeta s svojim izobraževanjem za poklic Gorskega vodnika. Peter Dragar pa kot član izpitne komisije nadzoruje znanje bodočih alpinistov. Dodatno svoje znanje bogati tudi devet naših članov ki so aktivni člani Gorske reševalne službe postaja Ljubljana.

Delovne akcije
Delovno akcijo smo letos izvedli v mesecu novembru in poskrbeli da je okolica doma sedaj bolj urejena in da bodo drva dobro grela goste v koči na Rašici.
Športne aktivnosti
Kot vsako leto smo tudi letos imeli svoj termin v športni dvorani OŠ Šentvid in sicer smo se dobivali enkrat tedensko po dve uri. Na naši steni smo decembra izvedli  vsakoletno tradicionalno tekmo v športnem plezanju, za kar gre velika zahvala Mihi Valiču, ki nam je tekmovanje s postavljanjem smeri tudi omogočil prav tako pa gre zahvala Gregorju Slugi, ki je letos poskrbel za res lepe in bogate nagrade. Poleg športne dvorane smo v zadnjem letu najeli tudi malo balvansko steno v Gimnaziji Šiška kjer se prav tako srečujemo enkrat tedensko. V Šiški plačujemo po 4.200SIT na teden,  v Šentvidu pa 5.000 SIT .

Finance
Mestna občina Ljubljana nas je tako kot vsako leto uvrstila na njihov seznam sofinanciranja in nam namenila 110.000 SIT za vrhunski šport  ter 90.000 SIT za delovanje društva. Tudi društvo nam finančno stoji ob strani saj nam je v tekočem letu namenilo za naše potrebe nekaj več 350.000 SIT kar nam je v veliko pomoč. Od izdatkov velja omeniti plačilo športnih aktivnosti in nakup vrvi za člane.

Nakup opreme
V letošnjem letu nismo kupovali nikakršne skupne opreme saj večino opreme ki jo potrebujemo predvsem za vzgojne akcije sedaj že imamo. Kupili smo sedem novih vrvi, predvsem dvojnih, kar je dandanes kar velik strošek. Kupljene so bile tudi nagrade za naše najperspektivnejše in najboljše plezalce in plezalke.

Vodstvo smo v tem letu sestavljali:
Načelnik: Debevec Tadej

Pomočnik načelnika: Blaž Grapar
Blagajnik: Vesna Britovšek
Gospodar: Mrak Tadej

Vodja Šole: Mateja Pate, Minca Mramor.
Tajnik: Alenka Klemenčič 

Razno
Potrebe sedanjega časa skoraj zahtevajo nenehno komunikacijo med člani kar nam omogoča naša internetna stran, za katero skrbita Matic Standeker in  Blaž Grapar za kar jima gre vsa zahvala. Prav tako gre zahvala vsem ki ste letos sodelovali v vodstvu odseka saj vi omogočate, da odsek normalno funkcionira. Vsekakor pa se moramo zavedati, da je naš odsek namenjen predvsem njegovim članom. Zato je potrebno poskrbeti in gojiti med nami takšne odnose, ki nam bodo omogočali kar se da, varno in zabavno izvajanje naših aktivnosti. Skratka bodimo strpni in obzirni drug do drugega spoštujmo mnenja drugih in kar se da uživajmo v gorah .

